钦定古今图书集成/明伦汇编/官常典/第552卷 > 王镇之
## 钦定古今图书集成/明伦汇编/官常典/第552卷 > 王镇之

按《宋书》本传，“镇之字伯重，琅邪临沂人，征士弘之兄
也。曾祖廙，晋骠骑将军。祖耆之，中书郎。父随之，上虞
令。镇之初为琅邪王卫军行参军，出补剡上虞令，并
有能名。内史谢𬨎请为山阴令，复有殊绩。迁卫军参
军，本国郎中令，加宁朔将军。桓元辅晋，以为大将军
录事参军。时三吴饥荒，遣镇之衔命赈恤，而会稽内”
史王愉不奉符旨，镇之依事纠奏。愉子绥，元之外甥，
当时贵盛，镇之为所排抑，以母老求补安成太守。及
元败，元将苻宏寇乱郡境，镇之拒战弥年，子弟五人，
并临阵见杀。母忧去职。在官清洁，妻子无以自给，乃
弃家致丧，还上虞旧基。毕为子摽之求安复令，随子
之官。服阕，为征西道规司马。南平太守。徐道覆逼江
陵，加镇之建威将军，统檀道济、到彦之等讨道覆，以
“不经将帅”，固辞，不见听。既而前军失利，白衣领职。寻
复本官。以讨道覆功，封华容县五等男。征廷尉。晋穆
帝何皇后山陵，领将作大匠，迁御史中丞。秉正不挠，
百寮惮之。出为使持节、都督交广二州诸军事、建威
将军、平越中郎将、广州刺史。高祖谓人曰：“王镇之少
著清绩，必将继美吴隐之。岭南之弊，非此不康也。”在
镇不受俸禄，萧然无所营。去官之日，不异始至。高祖
初建相国府，以为谘议参军，领录事。善于吏职，严而
不残。迁宋台嗣部尚书。高祖践阼，镇之以脚患自陈，
出为辅国将军、琅邪太守，迁宣训卫尉，领本州大中
正。永初三年，卒官，时年六十六。